Ágh István

*Együtt a jövőben*

Unokáim úgy jönnek hozzánk,

mintha a múltat látogatnák,

akik jövőről ábrándoznak,

körülülik a régi asztalt,

a meglett férfi, felnőtt lányok

gyerekből vendégekké váltak,

mi újság van Londonban? – kérdem,

mint Pestről kérdeznek vidéken.

Érdeklődésem nem szokatlan,

lányunokám a King’s College-ban,

belevetve a nagyvilágba,

mint aranyhal az óceánba,

a húga pesti gimnazista,

jövőjét álmaira bízza,

de a fiú már magabiztos

szótlansággal rejti a tikot.

Előttük három nemzedékkel

így ültem a családi körben,

utoljára közel egymáshoz,

de gondolatban nagyon távol,

nem gondoltam, hogy amíg élek,

milyen fontosak az emlékek,

szemek tükre, hangok visszhangja,

szokások a szokásaimban.

Miután eljöttem hazulról,

esetleges erők sodortak,

az utódaim ahhoz képest

más személyek is lehetnének,

de lényüket vonnám kétségbe,

ha ráfognám a véletlenre,

mert nem válthatók más alakra,

mint ami a gének parancsa.

Felsőbb akarat szerint történt

az is, mint a világteremtés,

isteni hasonlatosságban,

de az én vérem anyagával,

s ahány fajta vegyül egy testben,

mindannyian ők az egyetlen,

a jövőjükkel élek együtt,

miképpen öröklődöm bennük.

Tovább sugárzom a szemükből,

ha nem is találnak a földön,

kereshetnek a sötétségben,

melynek talán sehol nincs vége,

ott, egy másik dimenzióban

nyílik a tudattalan zóna,

ahogy az asztalt üljük körben,

halottaimmal körülöttem.

*85. születésnapján – kissé megkésve – szeretettel köszöntjük*

***Ágh István****t**legújabb kötetének egyik versével*